Claire Goll

Claire Goll (1890–1977) var en tysk-fransk lyriker, prosaforfatter og oversetter, født Klara Liliane Aischmann. Som forfatter benyttet hun både tysk og fransk. Hun var gift med poeten Yvan Goll, og er blant annet kjent for kjærlighetslyrikk de forfattet sammen. Ellers er hun kjent for sin selvbiografi Ich verzeihe keinem (Jeg tilgir ingen) som kom i 1976, året før hun døde.

Goll ble født i Nürnberg, men hadde sin oppvekst i München. I 1911 giftet hun seg med en ung student, Heinrich Studer. De bosatte seg i Leipzig og fikk året etter en datter. Ekteskapet endte i 1917, da hun også mistet omsorgen for barnet.

Etter skilsmissen flyttet hun til Sveits for å studere medisin og psykologi. I Genève ble hun engasjert i kvinne- og fredsbevegelse. Hun tok med seg engasjementet da hun senere ble bosatt i Zürich, og kom inn i miljøet rundt dadaistene. På denne tiden møtte hun også sin kommende mann Yvan Goll. Tross andre forhold, blant annet med Rainer Maria Rilke, var det Goll hun kom til å holde fast ved gjennom livet.

Paret flyttet til Paris i 1919 og giftet seg to år senere. I den franske hovedstaden smeltet de inn i sentrale kunstnermiljøer, der omgangskretsen omfattet navn som Marc Chagall, André Gide og Fernand Léger. Begge ektefellene hadde imidlertid jødisk bakgrunn, og fra et Europa med nazismen på frammarsj flyktet de i 1939 til USA. De tilbrakte krigsårene i Brooklyn, og flyttet ikke tilbake til Frankrike før i 1947.

Etter at ektemannen døde i 1950 arbeidet hun for å utgi hans etterlatte arbeider. I 1960 fremmet hun også plagiat-anklager mot den rumenske forfatteren Paul Celan, og beskyldte ham for å ha nyttet mannens arbeider. Selv om anklagene viste seg uholdbare, ble den såkalte «Goll-affæren» en belastning for Celan.

Etter hennes død er brev mellom ekteparet Goll utgitt.

Bibliografi 
 1918: Die Frauen erwachen, fortellinger
 1919: Der gläserne Garten, to noveller
 1922: Lyrische Films, dikt
 1925: Der Neger Jupiter raubt Europa, roman
 1927: Eine Deutsche in Paris, roman
 1931: Ein Mensch ertrinkt, roman
 1933: Arsenik (senere tittel Jedes Opfer tötet seinen Mörder)
 1941: Le tombeau des amants inconnus, roman
 1941: Éducation barbare, roman
 1971: Traumtänzerin. Jahre der Jugend, selvbiografisk
 1976: La poursuite du vent (tysk: Ich verzeihe keinem. Eine literarische Chronique scandaleuse unserer Zeit), selvbiografisk

Referanser

Eksterne lenker 
 
 
 
  Claire Goll hos Jewish Woman's Archive
  Claire Goll på Liste der verbannten Bücher

Tyske forfattere
Franske forfattere